Arnold Matteus

Arnold Alvil Matteus (13. detsember (1. detsember vkj) 1897 Kärgula vald – 2. november 1986 Tartu) oli eesti arhitekt.

Elukäik
Arnold Matteus pärines taluperest ja alustas kooliteed Kärgula vallakoolis. Aastatel 1914–1918 õppis ta Tartu Reaalkoolis ning 1918. aastal astus õppima Tartu Ülikooli füüsika-matemaatikateaduskonnas. Aastatel 1919–1920 osales Matteus Vabadussõjas.

Aastatel 1921–1925 jätkas ta õpinguid Karlsruhe tehnikaülikooli arhitektuuriosakonnas.

Arnold Matteus töötas aastatel 1926–1935 ning 1941–1944 Tartu linnaarhitektina ja aastatel 1944–1960 Tartu linna peaarhitektina. Aastatel 1956–1957 oli ta Tartu Ülikooli arstiteaduskonna kehakultuuriosakonna dotsent, õpetades spordiehitiste teooriat. 1970. aastal töötas ta arhitektina asutuses Tartu Kommunaalprojekt.

Looming
Matteus töötas pikka aega Tartu linnaarhitektina ja kujundas suuresti Tartu arhitektuuri palet, projektides valdab funktsionalistlik stiil. Tema süstemaatiline lähenemine linnaruumile oli ajastus uudne ning selle iseloomulikuks näiteks on Tähtvere aedlinna planeering.

Sarnastest põhimõtetest lähtuvalt on tema loodud või korrastatud suur osa Tartu parke, aedu ja haljasalasid. Matteuse juhtimisel rajati 1928. aastal Vabaduse puiestik, Tartu Linnaujula, loodi Emajõe park, 1930. aastal muudeti haljasalaks Barclay de Tolly plats koos toona Tartu ainsa purskkaevuga, 1929. aastal ehitati ümber Tähtvere park, vahemikus 1930–1932 ehitati ümber Karlova park ja rajati Forseliuse park, Tamme staadion ja spordipark, 1933. aastal Eesti Panga Tartu hoone esine väljak. Aastatel 1932–1936 rajati Emajõe-äärsed puiesteed ja Tamme puiestee. Aastatel 1945–1947 lõi Matteus teise maailmasõja purustatud alade taastamise käigus Tartu Keskpargi.

Nii linnaarhitektina kui ka vabakutselisena töötades oli Matteus autori või kaasautorina seotud ligi kuuesaja arhitektuuriprojektiga. Sõjas hävis Matteuse projektide register, kus oli üle 1000 teose.

Valik teoseid
Tähe 66, Tartu
Tähe 28 elamu Tartus (linna esimene ajakohane ruumijaotus, täielik vesivarustus jms; 2 korrust, 6 korterit; hävis sõjas 1944. aastal)
Korporatsioon Ugala konvendihoone Tartus, J. Kuperjanovi 16 (1939)
Tartu Tamme staadioni tribüünid (juugendstiilis, koostöös kunstnik Peet Areniga, 1935)
Eesti Panga hoone Tartus, praegune Haridus- ja Teadusministeerium Munga tänaval (koos Eesti Panga arhitekti Karl Burmaniga; fassaadi skulptuurid J. Raudsepp, trepikoja reljeefid A. Eller, sepisvärav Arnold Matteus; 1935)
Tartu Õpetajate Seminari hoone Salme tn 1a
äriruumidega elamu Riia 15, Tartu
skulptor Anton Starkopfi eramu Hurda tn 2, Tartu
Jõgeva pangahoone (1939)
Elva kaubamaja (1953, korratud Otepääl, Paides, Loksal ja Keilas (lammutati 2015)
eramu Liiva 28, Tartu
elamud Tartus K. A. Hermanni 3, 4 ja 11, Lai 27, Struwe 8, Kreutzwaldi 8 ja 12, Emajõe 9 ja 12, Taara pst 3, 6, 8 ja 13, J. Hurda 1 ja 8, Vikerkaare 11, Jakobsoni 4, 11 ja 18
 kirjanik Oskar Lutsu elamu Tartus Riia 38 (nüüdne Oskar Lutsu majamuuseum; selle eeskujul ehitati mitmed Tammelinna elamud nii enne kui ka pärast Teist maailmasõda)
 Seitsmenda Päeva Adventistide Tartu Koguduse kirik  Lille 18
Vanemuise teatrihoone juurdeehitis (teatrisaalist tehti kontserdisaal ning ehitati uus teatrisaal; purustati Teises maailmasõjas)
 mitmed Tartu haljasalad: Karlova, Tähtvere, Forseliuse, Ülejõe ja Holmi pargid, Barclay de Tolly plats ja purskkaev, Vabaduse puiestee ja park, Tamme puiestee (Edgar J. Kuusiku projekt), Taara puiestee
 sõjajärgsed hooned Tartu kesklinnas: Küüni 2/4, Raekoja plats 3 ja 9, Küüni 5
 Väimela Põllumajandustehnikumi peahoone (1946, sarnased Vaekülas ja Türil)
 Antsla kultuurimaja (1950, korratud Jõhvis, Abjas, Vastseliinas, Kallastel, Orissaares ja Keilas)
 Valga kino Saluut rekonstrueerimisprojekt (1974)
 Tartu Linnaraamatukogu juurdeehitis (1975)
 Viljandi stomatoloogiapolikliiniku rekonstrueerimisprojekt (1976)

 Ühiskondlik tegevus 
Matteus oli korporatsiooni Ugala vilistlane ja üks kunstiühingu Pallas juhatajaid 1943–44.

 Isiklikku 
Arnold Matteuse abikaasa oli Juta Matteus (sündinud Otsason, 1914–1943) ja tütar Hella-Mare Männamaa.

Viited

Kirjandus
 Raili Raudsepp "Kuulus arhitekt Arnold Matteus" Tartu: Tartu linnavalitsus, 1998 (tekst korporatsiooni Ugala kodulehel)
 ETV saade "Arhitekt Arnold Matteus",1980
 Toomas Kiho, Ene Paaver "Arnold Matteuse 1985. aastal peetud loengu konspekt", Akadeemia, 2022, nr 12, lk 2115-2130.

 Välislingid 
TÜ üliõpilased

 "Arnold Matteus. Arhitekti mälestusi" Andres Söödi 1981. aastal Eesti Reklaamfilmis valminud film YouTube'is

Kategooria:Tartu arhitektid
Kategooria:Eesti arhitektid
Kategooria:Insenerikoja tegevliikmed
Kategooria:Tartu linnaarhitektid
Kategooria:2. Üksiku Jalaväepataljoni koosseis
Kategooria:Eesti loomakaitsjad
Kategooria:Tartu Ülikooli arstiteaduskonna õppejõud
Kategooria:Korporatsioon Ugala liikmed
Kategooria:Vabadussõja veteranid
Kategooria:Maarja kalmistule maetud
Kategooria:Sündinud 1897
Kategooria:Surnud 1986